**ΦΕΣΤΙΒΑΛ ΕΠΤΑΠΥΡΓΙΟΥ 2024**

**ΑΦΙΕΡΩΜΑ**

**«ΕΥΑΝΘΙΑ ΡΕΜΠΟΥΤΣΙΚΑ»**

**5 – 6 Ιουνίου**

**Παραγωγή Κέντρο Πολιτισμού Περιφέρειας Κεντρικής Μακεδονίας**

Μια βραδιά-αφιέρωμα στην **Ευανθία Ρεμπούτσικα**. Η διακεκριμένη συνθέτις και βιολονίστα, που μας χάρισε αγαπημένες και τρυφερές μελωδίες, ανοίγει φέτος την αυλαία του Φεστιβάλ Επταπυργίου. Οι αναφορές της δεν περιορίζονται μόνο στην Ελληνική παράδοση, τον Πόντο και την Μικρά Ασία, αλλά εμπνέονται και απλώνονται σε όλη την Μεσόγειο.

Μουσικές που έντυσαν σπουδαίες ταινίες, σειρές αλλά και ντύθηκαν με μερικούς από τους πιο τρυφερούς στίχους των Λίνα Νικολακοπούλου, Άρη Δαβαράκη, Ελένη Ζιώγα, Τάσου Μπουλμέτη.

Τα τραγούδια στις δύο βραδιές του Φεστιβάλ Επταπυργίου θα ερμηνεύσει η **Έλλη Πασπαλά**. Οι δύο τους θα μας ταξιδέψουν σε ένα υπέροχο ταξίδι γεμάτο χρώματα και μυρωδιές Ανατολής και Δύσης. Μια συνεργασία με γυναικεία ματιά, ευαισθησία και διάθεση, όπου η κάθε μια από τις δυο εξαιρετικές καλλιτέχνιδες δίνει το δικό της ξεχωριστό στίγμα.

Με την **Συμφωνική Ορχήστρα του Δήμου Θεσσαλονίκης**, σε διεύθυνση **Μιχάλη Τραχαλιού.**

**Συμφωνική Ορχήστρα του Δήμου Θεσσαλονίκης**

Μουσική διεύθυνση: **Μιχάλης Τραχαλιός**

Ερμηνεία: **Έλλη Πασπαλά**

Σε συνεργασία με το **Δήμο Θεσσαλονίκης**

**ΣΥΝΑΥΛΙΑ ΕΝΤΕΧΝΗΣ ΜΟΥΣΙΚΗΣ**

**«ΜΑΡΙΟΣ ΦΡΑΓΚΟΥΛΗΣ - ΓΙΩΤΑ ΝΕΓΚΑ»**

**19 – 20 Ιουνίου**

Δύο σπουδαίοι ερμηνευτές συναντιούνται στην σκηνή του **Φεστιβάλ Επταπυργίου**. Θα ερμηνεύσουν αγαπημένα τραγούδια από την δισκογραφία τους, αλλά και κορυφαία τραγούδια μεγάλων συνθετών και ερμηνευτών που επέλεξαν για το πρόγραμμα, με αγάπη και ενθουσιασμό.

Ο σπουδαίος Έλληνας τενόρος **Μάριος Φραγκούλης**, με την διεθνή παρουσία, έχει συμπράξει στην πολύχρονη πορεία του, με διεθνούς εμβέλειας καλλιτέχνες, με σπουδαίους Έλληνες ερμηνευτές, αλλά και με σημαντικές ορχήστρες. Η σχολή Τζούλιαρντ, η υποτροφία «Μαρία Κάλλας», η Σκάλα του Μιλάνου, το Royal Albert Hall, το Lincoln Center, το Carnegie Hall, το «Άξιον Εστί», το «Les Misérables» το «Phantom of the Opera», ο Άντριου Λ. Βέμπερ, το Ηρώδειο, η Επίδαυρος… σπουδές, θέατρα σταθμοί, έργα και συνεργασίες, που χαρακτηρίζουν μια σημαντική καριέρα, με ένα μεγάλο μουσικό εύρος από την κλασική μέχρι την ποπ σκηνή.

Φέτος δίπλα του η δωρική και δυναμική ερμηνεύτρια του σύγχρονου ελληνικού τραγουδιού, με 25 χρόνια συνεχούς παρουσίας στης μουσικές σκηνές, με πολυάριθμες δισκογραφικές συνεργασίες με σημαντικούς δημιουργούς όπως ο Σταμάτης Κραουνάκης, ο Παναγιώτης Καλαντζόπουλος, ο Θέμης Καραμουρατίδης, ο Οδυσσέας Ιωάννου, καθώς και με συνεργασίες με τεράστια ονόματα όπως η Μαρία Φαραντούρη, ο Γιώργος Νταλάρας, η Δήμητρα Γαλάνη, ο Βασίλης Παπακωνσταντίνου ανάμεσα σε άλλους.

Οι δυο τους στήνουν ένα πρωτότυπο πρόγραμμα όπου το ελληνικό λόγιο τραγούδι θα μπλεχτεί με το λαϊκό, ο Τσιτσάνης θα κλείσει το μάτι στον Χατζιδάκι και θα μας παρασύρουν να σιγοτραγουδήσουμε μαζί τους μερικές από τις πιο αγαπημένες μελωδίες. Στη σκηνή συνοδεύονται από δώδεκα δεξιοτέχνες σολίστες μουσικούς

Ερμηνεία: **ΜΑΡΙΟΣ ΦΡΑΓΚΟΥΛΗΣ - ΓΙΩΤΑ ΝΕΓΚΑ**

**ΣΥΝΑΥΛΙΑ ΕΝΤΕΧΝΗΣ ΜΟΥΣΙΚΗΣ**

**«ΔΗΜΗΤΡΑ ΓΑΛΑΝΗ**

μαζί της η **ΠΑΥΛΙΝΑ ΒΟΥΛΓΑΡΑΚΗ»**

**30 Ιουνίου – 1 Ιουλίου**

Γιορτάζοντας τα 55 χρόνια καριέρας, η Δήμητρα Γαλάνη βάζει την υπογραφή της σε ένα πρόγραμμα που συνοψίζει την διαδρομή μιας ολόκληρης ζωής. Μια αναδρομή σε πολύ αγαπημένα τραγούδια, που όλοι περιμένουν, για δύο βραδιές στο Φρούριο του Επταπυργίου, με μια υπέροχη μπάντα στο πλευρό της.

Η Δήμητρα Γαλάνη, στιχουργός, συνθέτις και ερμηνεύτρια, συνεργάζεται σταθερά με νέους ανθρώπους, μουσικούς και καλλιτέχνες- δημιουργούς, που ξεχωρίζει. Και αυτή τη φορά επιλέγει από την σύγχρονη σκηνή την Παυλίνα Βουλγαράκη, ταλαντούχα δημιουργό και ερμηνεύτρια, με την οποία ήδη έχει γράψει 2 τραγούδια (Χίλιες ζωές και Δεν είπες κάτι). Δίπλα τους ο Σεραφείμ Γιαννακόπουλος, και το πενταμελές μουσικό τους σχήμα.

Στον ξεχωριστό χώρο του Επταπυργίου η Δήμητρα μαζί με την Παυλίνα, μας υπόσχονται ένα πρόγραμμα με όλα τα τραγούδια που αγαπάμε, που θα τραγουδήσουμε ξανά και που θα μας κάνουν όλους και πάλι μια παρέα. Τραγούδια που κουβαλούν την αύρα της πόλης αλλά και των ταξιδιών μας.

Τύμπανα**: Σεραφείμ Γιαννακόπουλος**

μπάσο**: Στέλιος Προβής**

κιθάρα**: Μηνάς Λιάκος**

κιθάρα**: Δημήτρης Αρώνης**

πλήκτρα, synths**: Νικόλας Γουάστωρ**

**ΣΥΝΑΥΛΙΑ ΣΥΓΧΡΟΝΗΣ ΜΟΥΣΙΚΗΣ**

**#SKGlive! «ΑΠΟ ΤΗΝ ΠΑΡΑΔΟΣΗ ΣΤΟ ΣΥΓΧΡΟΝΟ»**

**2 Ιουλίου**

**Παραγωγή Κέντρο Πολιτισμού Περιφέρειας Κεντρικής Μακεδονίας**

Στο πλαίσιο του στόχου του Φεστιβάλ Επταπυργίου για προώθηση των νέων καλλιτεχνών που ζούνε και δραστηριοποιούνται στην ευρύτερη περιοχή της Κεντρικής Μακεδονίας, εντάσσεται φέτος στον προγραμματισμό μια συναυλία με τέσσερα νέα, πολύ αξιόλογα, σχήματα, **με κοινό μουσικό τόπο την παράδοση**. Η ελληνική και ευρύτερα η μεσογειακή παραδοσιακή μουσική, μέσα από το πρίσμα των νέων δημιουργών, συναντά τη σύγχρονη και ροκ μουσική ματιά, μπλέκοντας καλλιτεχνικά ακούσματα και ήχους και δημιουργώντας έτσι το σημερινό χάρτη της μουσικής δημιουργίας. Το Alenti quintet, ο Argalios, οι Κούπες και το Les Filadores σε ένα ρεπερτόριο από γνωστά αλλά και πρωτόπαικτα τραγούδια τους, θα συγκινήσουν και θα ξεσηκώσουν το κοινό.

**#Alenti Quintet**

Τραγούδι: **Γιάννης Διονυσίου,** λύρα: **Παντελής Αγκιστριώτης**, κανονάκι: **Βασίλης Ζιγκερίδης**, κοντραμπάσο: **Γιώργος Πολυχρονιάδης**, κρουστά: **Αλέξανδρος Ριζόπουλος**

**#Argalios**

Πιάνο: **Άλεξ Ιωσηφίδη** , φωνή: **Ζωή Μάντζου**, νταούλι, φωνητικά: **Όλγα Αλεξίου**

**#Κούπες**

Φωνή: **Φρειδερίκη Ήργη**, Κιθάρα-Φωνή: **Μπάμπη Στεφανίδη**, Κιθάρα-Φωνητικά: **Αχιλλέα Παρζίγκα**, Κλαρίνο-Γκάιντα: **Δημήτρη Πρωτόγερο**, Μπάσο: **Σάκη Σαράφα**, Τύμπανα: **Χρήστο Πολύζο**

**#Les Filadores**

Σοπράνο: **Τότα Κυριαζικίδου**, σοπράνο-άρπα-διασκευές: **Νάγια Μυσερλή**

**ΟΠΕΡΑ**

**Ruggero Leoncavallo**

**«I PAGLIACCI»**

**10 – 11 – 12 - 14 Ιουλίου**

**Παραγωγή Κέντρο Πολιτισμού Περιφέρειας Κεντρικής Μακεδονίας**

Ένα από τα γνωστότερα πρώιμα έργα του ιταλικού βερισμού που αγαπήθηκε από την πρώτη στιγμή και εξακολουθεί να αποτελεί έργο ρεπερτορίου σε όλα τα μεγάλα λυρικά θέατρα. Η «γεμάτη» μουσική του Λεονκαβάλο αναδύεται σχεδόν φυσικά μέσα από τη δραματουργία του έργου και ενισχύει την τραγικότητα τόσο των χαρακτήρων όσο και της ιστορίας, που μακριά από τα δεδομένα του ρομαντισμού, σκύβει σε καθημερινά προβλήματα απλών ανθρώπων.

Βασισμένη σε πραγματικά γεγονότα, η ιστορία, παρακολουθεί τη σχέση των δύο πρωταγωνιστών ενός περιοδεύοντος θιάσου της Commedia del Arte. Μπροστά μας εκτυλίσσεται ένα ψυχολογικό παιχνίδι, με φόντο ένα ιταλικό χωριό. Ο βίαιος χαρακτήρας του Canio και η ανάγκη της Nedda να ξεφύγει προς μια πλασματική ελευθερία, μέσω της αγκαλιάς ενός άλλου άνδρα, αποτελούν ένα εκρηκτικό συνδυασμό, που πυροδοτείται από τον Tonio, ένα χαρακτήρα που βρίσκεται εκεί για να καθορίσει την εξέλιξη της ιστορίας, ωθώντας τους πρωταγωνιστές στα όρια των αντοχών τους και οδηγώντας τους σε μια παρανοϊκή βουτιά.

Στην παραγωγή του Επταπυργίου μεταφέρουμε την ιστορία στη δεκαετία του 50΄. Μια περίοδο που ακόμα υπάρχει το «χρώμα» του ιταλικού νότου, που τα απόνερα του πολέμου εξωθούν ανθρώπους, όπως η Νέντα, σε δύσκολες επιλογές επιβίωσης και που ακόμα η ενδοοικογενειακή βία και το bulling όχι απλά δεν κατακρίνονται αλλά θεωρούνται δείγματα ισχύος και δημοφιλίας. Είναι μια περίοδος για την οποία ο θεατής έχει αναφορές και ως εκ τούτου μπορεί εύκολα να κατανοήσει, να αποκωδικοποιήσει και να σηματοδοτήσει τα σκηνικά μηνύματα.

Έρωτες, ζήλια, έμφυλη βία, εκδίκηση, ντύνονται με μερικές από τις γνωστότερες και πιο δραματικές μελωδίες οπερατικής μουσικής, γεμάτες πάθος, δημιουργώντας έτσι στιγμές βαθιάς συγκίνησης, που από την πρώτη τους παρουσίαση το 1891, στοιχειώνουν τραγουδιστές και θεατές και διαχρονικά ταξιδεύουν μέχρι τις μέρες μας και δένουν τόσο στενά με την τραγική κοινωνική πραγματικότητα κακοποίησης και το ολοένα και πιο διογκούμενο κίνημα του MeToo.

**Κρατική Ορχήστρα Θεσσαλονίκης**

Μουσική διεύθυνση: **Γιώργος Βράνος**

**Μικτή Χορωδία Θεσσαλονίκης**

Διεύθυνση : **Μαίρη Κωνσταντινίδου**

**Παιδική Χορωδία Ι.Ν. Αγίων Κυρίλλου και Μεθοδίου**

Διεύθυνση : **Μαρία Μελιγκοπούλου - Ελπίδα Τσάμη**

Σκηνοθεσία - Σκηνικά **Αθανάσιος Κολαλάς**

Κοστούμια**: Πένυ Ντάνη**

Χορογραφίες : **Τατιάνα Παπαδοπούλου**

Φωτισμοί : **Σαράντος Ζουρντός**

Canio : **Mikhael Spadaccini**

Neda : **Μαρία Κωστράκη**

Tonio : **Armando Puklavec**

Peppe : **Αλεξανδρος Σταυρόπουλος**

Silvio : **Γιώργος Ιατρού**

Σε συμπαραγωγή με την **ΚΟΘ** και το **ΚΘΒΕ**

# **ΒΡΑΔΙΕΣ ΠΟΙΗΣΗΣ ΚΑΙ ΜΟΥΣΙΚΗΣ**

# **«****ΦΕΔΕΡΙΚΟ ΓΚΑΡΘΙΑ ΛΟΡΚΑ»**

**17 - 18 Ιουλίου**

**Παραγωγή Κέντρο Πολιτισμού Περιφέρειας Κεντρικής Μακεδονίας**

Οι βραδιές ποίησης του φετινού Φεστιβάλ Επταπυργίου είναι αφιερωμένες στο έργο του **Λόρκα**, του Ανδαλουσιανού ποιητή με τα θλιμμένα μάτια, του οραματιστή και επαναστάτη, που σημάδεψε με το έργο του γενιές αναγνωστών, σε όλο τον κόσμο.

Εμείς οι Έλληνες τον αγαπήσαμε με το πάθος μιας παράξενης συγγένειας, αφού το έργο του έχει βαθιά τις ρίζες του στην ηθική της Μεσογείου. Μας παραδόθηκε άλλωστε από χέρια αγαπημένων Ελλήνων δημιουργών, που τον μετέφρασαν και τον μελοποίησαν με ευγένεια και φροντίδα.

Στο Επταπύργιο, μέσα από αφηγήσεις, ποιήματα, μελοποιημένα τραγούδια θα προσεγγίσουμε το ποιητικό του σύμπαν, αλλά και τα θεατρικά του έργα, που είναι ποτισμένα από την Ισπανική ύπαιθρο.

Οι στίχοι του, αποτυπώνουν με συναίσθημα και χρώματα ζεστά τις εικόνες της γενέθλιας γης. Θα επικεντρωθούμε όμως κυρίως στη θέση της **γυναίκας** στο έργο του. Οι ηρωίδες των ποιημάτων του αλλά και των θεατρικών του έργων είναι γυναίκες που ζουν σε μια σκληρή ανδροκρατούμενη κοινωνία, εγκλωβισμένες σε στερεότυπα, αλλά και σε κανόνες που έχουν θεσπιστεί από άνδρες. Ο Λόρκα τις θαυμάζει για την αστείρευτη δύναμη της ψυχής τους και τις συμπονά για την κοινωνική καταπίεση και την αδικία που υφίστανται.

Στη βραδιά θα ακουστούν περίπου 20 ποιήματα, σε μελοποιήσεις Μίκη Θεοδωράκη, Μάνου Λοΐζου, Χρήστου Λεοντή, Δημήτρη Μαραμή, Νίκου Μαμαγκάκη, Γιάννη Γλέζου

Κείμενα-λογοτεχνική μελέτη **:** **Άννα Μυκωνίου**

Συμφωνικό σχήμα : **Jovenata Ensemble**

Μουσική Διεύθυνση : **Safira Antzus Ramos**

Μουσική επιμέλεια – ενορχηστρώσεις **: Μανώλης Ανδρουλιδάκης**

Ερμηνεία : **Δημήτρης Μπάσης, Γιάννης Διονυσίου, Μέλα Γεροφώτη**

Αφήγηση απαγγελία : **Αντίνοος Αλμπάνης**

**Μικτή χορωδία Θεσσαλονίκης**

Διεύθυνση χορωδίας : **Μαίρη Κωνσταντινίδου**

**ΑΦΙΕΡΩΜΑ**

**«****ΜΑΡΓΑΡΙΤΑ ΖΟΡΜΠΑΛΑ – ΜΑΡΙΑ ΠΑΠΑΓΕΩΡΓΙΟΥ**

**………ΓΥΝΑΙΚΕΣ ΔΗΜΙΟΥΡΓΟΙ»**

**22 - 23 Ιουλίου**

**Παραγωγή Κέντρο Πολιτισμού Περιφέρειας Κεντρικής Μακεδονίας**

Η **Μαργαρίτα Ζορμπαλά**, η μεγάλη Ελληνίδα ερμηνεύτρια με την λαμπρή πολυετή καριέρα και μία πορεία γεμάτη τραγούδια σπουδαίων δημιουργών που αντέχουν στο χρόνο, ανηφορίζει αυτό το καλοκαίρι στο φρούριο του Επταπυργίου, σε μια από τις σπάνιες εμφανίσεις της. Σπάνια και η συνεργασία που θα πραγματοποιηθεί, για πρώτη φορά επί σκηνής, καθώς μαζί της θα είναι η Μαρία Παπαγεωργίου, η εξαιρετική ερμηνεύτρια, μουσικός και δημιουργός της νεότερης γενιάς, την οποία η Μαργαρίτα Ζορμπαλά επέλεξε προσωπικά για τη δημιουργία ενός προγράμματος ειδικά φτιαγμένου για το Φεστιβάλ Επταπυργίου.

Δύο γυναίκες –δύο γενιές, με κοινό καλλιτεχνικό όραμα και αισθητική, καταθέτουν μια ολοκληρωμένη πρόταση πάνω στον γυναικείο λόγο και στη γυναικεία σύνθεση. Η Μαργαρίτα Ζορμπαλά και η Μαρία Παπαγεωργίου μοιράστηκαν τον θαυμασμό τους -που αποδείχτηκε κοινός σε πολλά σημεία - για σημαντικές γυναίκες δημιουργούς, έφτιαξαν ένα νήμα και άρχισαν σαν κουβάρι να το ξετυλίγουν, για να ενώσουν τον ελληνικό μουσικό κόσμο μέσα από τα γυναικεία συναισθήματα. Το κριτήριο για την επιλογή τους δεν ήταν να καλύψουν όλο το φάσμα της γυναικείας μουσικής δημιουργίας χρονικά και υφολογικά – κάτι που θα ήταν εξάλλου αδύνατον μέσα σε τόσο πλούτο-αλλά **να αποτυπώσουν τη δική τους αλήθεια μέσα από κοινές αναφορές, τιμώντας τις γυναίκες που μας διαμόρφωσαν και αυτές που έρχονται να ανθίσουν .**

Ερμηνεία : **Μαργαρίτα Ζορμπαλά, Μαρία Παπαγεωργίου**

ενορχηστρώσεις, ηλ.κιθάρα: **Ζεμενίδης Ευριπίδης**

τύμπανα **: Μιχαηλίδης Θάνος**

synths, bass : **Θεοδωρόπουλος Γιώργος**

βιολί : **Βρέττας Μιχάλης**

κοντραμπάσο : **Τσεκούρας Δημήτρης**

**Προπώληση εισιτηρίων και πληροφορίες**

**από τη** [**www.more.com/gr**](http://www.more.com/gr)

Η **ΠΡΟΠΩΛΗΣΗ** των εισιτηρίων κάθε παραγωγής ισχύει έως 4 μέρες πριν την πρεμιέρα της και στη συνέχεια ισχύουν οι τιμές της **ΓΕΝΙΚΗΣ ΕΙΣΟΔΟΥ, εφόσον υπάρχει διαθεσιμότητα**

**ΜΕΙΩΜΕΝΟ ΕΙΣΙΤΗΡΙΟ**: Φοιτητικό, Άνω των 65 και ανέργων

Το μειωμένο εισιτήριο ισχύει πάντα, κατόπιν διαθεσιμότητας

«**Ευανθία Ρεμπούτσικα**» **με την ΣΟΔΘ**

**ΠΡΟΠΩΛΗΣΗ** **12€, 15€, 18€**

**ΓΕΝΙΚΗ ΕΙΣΟΔΟΣ** 15€, 18€, 20€

**ΜΕΙΩΜΕΝΟ ΕΙΣΙΤΗΡΙΟ**: 10€

«**Μάριος Φραγκούλης – Γιώτα Νέγκα**»

**ΠΡΟΠΩΛΗΣΗ** **15€, 18€, 20€**

**ΓΕΝΙΚΗ ΕΙΣΟΔΟΣ** 20€, 25€, 28€

**ΜΕΙΩΜΕΝΟ ΕΙΣΙΤΗΡΙΟ**: 12€

«**Δήμητρα Γαλάνη μαζί της η Παυλίνα Βουλγαράκη»**

**ΠΡΟΠΩΛΗΣΗ 15€, 18€, 20€**

**ΓΕΝΙΚΗ ΕΙΣΟΔΟΣ** 20€, 25€, 28€

**ΜΕΙΩΜΕΝΟ ΕΙΣΙΤΗΡΙΟ**: 12€

**«#SKG!live Από την Παράδοση στο Σύγχρονο»**

**Όλα τα έσοδα θα πάνε στο Ταμείο Αλληλοβοήθειας του ΣΜΒΕ**

**ΠΡΟΠΩΛΗΣΗ**   5€

**ΓΕΝΙΚΗ ΕΙΣΟΔΟΣ** 10€

**ΜΕΙΩΜΕΝΟ ΕΙΣΙΤΗΡΙΟ**: 3€

**«I PAGLIACCI» Όπερα με την ΚΟΘ**

**ΠΡΟΠΩΛΗΣΗ** **15€,**

**ΓΕΝΙΚΗ ΕΙΣΟΔΟΣ** 25€

**ΜΕΙΩΜΕΝΟ ΕΙΣΙΤΗΡΙΟ**: 10€

**«ΦΕΔΕΡΙΚΟ ΓΚΑΡΘΙΑ ΛΟΡΚΑ»**

**ΠΡΟΠΩΛΗΣΗ 10€, 12€, 16€**

**ΓΕΝΙΚΗ ΕΙΣΟΔΟΣ** 15€, 18€, 20€

**ΜΕΙΩΜΕΝΟ ΕΙΣΙΤΗΡΙΟ**: 6€,

**«Μαργαρίτα Ζορμπαλά – Μαρία Παπαγεωργίου…γυναίκες δημιουργοί»**

**ΠΡΟΠΩΛΗΣΗ**  10€, 12€, 15€

**ΓΕΝΙΚΗ ΕΙΣΟΔΟΣ** 15€, 18€, 20€

**ΜΕΙΩΜΕΝΟ ΕΙΣΙΤΗΡΙΟ**: 6€

Και τα φυσικά σημεία προπώλησης**WIND, Public, Media Markt**  
Για πληροφορίες : [**www.kepo.gr**](http://www.kepo.gr/)   τηλ. 2310602599

**ΑΚΟΛΟΥΘΕΙ ΤΟ LINK ΠΡΟΠΩΛΗΣΗΣ ΣΤΗ MORE**

<https://www.more.com/music/festibal-eptapyrgiou-2024/>